Garderobestang

En **garderobestang**, eller **klesstang**, er en stang som brukes i garderobeskap og -rom til å holde kleshengere med klær. De gir plassbesparende oppbevaring og enkel tilgang til klær.

Det finnes flere typer garderobestenger. I kleskott er stengene vanligvis montert i vegger eller festet inne i skap. Et **klesstativ** er et møbel med lignende formål – et frittstående stativ med garderobestang som ikke krever boring i vegger. Det finnes også spesielle varianter som benytter teleskopskinner eller som hektes på dører. I butikker brukes klesstativ til utstilling av varer både innendørs og utenfor, og har ofte hjul som gjør dem enklere å flytte.

## Materialer
Stengene er ofte laget av metallrør, som stål eller aluminium (for eksempel 25&nbsp;mm eller 30&nbsp;mm), men kan også være laget av andre materialer som tre (vanligvis av estetiske årsaker) eller plast (vanligvis av kostnadsmessige årsaker). Metallstenger har fordelen at de gir lav friksjon mot metallkrokene som vanligvis brukes på kleshengere, noe som kan gjøre det enklere å bla i klærne. Løsninger for å ytterligere minke friksjonen har blitt patentert.

## Maks belastning
Skinnen bør være dimensjonert for å kunne bære vekten av tunge plagg som kan forventes å bli plassert på den (som jakker; en vinterfrakk kan for eksempel veie opptil 2 kg) med en sikkerhetsfaktor. For eksempel er noen enkle klesstativ for forbrukere godkjent for 15 kg eller 30 kg, mens noen kraftigere stativ er klassifisert for opptil 100 kg når lasten er jevnt fordelt over stangen. Det er også fordelaktig at stangen ikke bøyes av vekten. Man kan ta hensyn til avstanden mellom monteringspunkter, vekten av klærne som kan brukes, og lengden på skinnen. Stativets stødighet er også viktig for å sikre at den ikke velter.

## Ergonomi
For at klesstativ skal være brukervennlige, må de ta hensyn til ulike ergonomiske hensyn. Stativet bør plasseres i en høyde som tar hensyn til:

* **Klestyper og stil**: Ulike typer klær, stiler og trender avgjør hvor mye vertikal plass som trengs til en garderobestang.
* **Komfortabel rekkevidde**: Brukerens høyde bør tas i betraktning (se manuell håndtering av gods). For eksempel er den mest ergonomiske løftehøyden mellom skulder- eller albuehøyde og hoftehøyde, men klesstativ henges ofte litt høyere med tanke på synlighet og lagringsplass.
* **Oppbevaring**: Om det er ønskelig med bare henge én klesstang i høyden, eller om det er ønskelig med to klesstenger over hverandre for å maksimere oppbevaringsplassen.
* **Synlighet**: For at klærne skal være enkle å se bør de henge i øyehøyde, og det bør være tilstrekkelig loddrett avstand til at de kan henge fritt og ikke er til hindring for klær som er på, over eller under.

### Lengde på klær
Plagg kan grupperes i grupper etter lengde for å gjøre oppbevaring mer effektiv. Optimale lengder vil variere med en persons høyde, samt stil og motetrender. For eksempel kan skreddere fra forskjellige områder helle mot å sy lengre eller kortere jakker til samme kunde. Nedenfor er noen generelle tommelfingerregler som kan være nyttige under planleggingen for å sikre at de lengste plaggene henger fritt uten å berøre bunnen av garderoben, stangen under eller hyllen over.

* **Doble klesstenger**: Når man henger to skinner over hverandre, anbefaler noen en total høyde på rundt 190&nbsp;cm eller 200&nbsp;cm eller 210&nbsp;cm eller 215&nbsp;cm. Avhengig av brukeren kan det være ønskelig med lavere eller høyere høyde. Den nedre skinnen kan plasseres i halvparten av den totale høyden, eller kanskje litt lavere eller litt høyere. Én kilde anbefaler minimum på omtrent 100–110&nbsp;cm per seksjon for å unngå overlapp som kan gjøre at det føles trangt.
* **Skjorter og dresser**: ~95–105&nbsp;cm anbefales noen ganger for skjorter og dressjakker, men opptil ~130–140&nbsp;cm kan være nødvendig for lange blazere eller mer formelle dresser som smoking.
* **Korte klær**: ~80–90&nbsp;cm kan anbefales for korte plagg som shorts, skjørt og brettede bukser hvis de henges på kleshengere.
* **Korte kjoler og bukser i midjen**: ~140–180&nbsp;cm kan være egnet for korte kjoler eller midjebukser som ikke er brettet. En slik sone kan også være egnet for lengre dressjakker for menn.
* **Lange kjoler og kåper**: ~180–190&nbsp;cm. Noen anbefaler at minst en fjerdedel av garderoben bør kunne romme lengre plagg som lange kjoler og kåper.

Garderober for barn bør være i lavere høyde, vanligvis er klærne kortere slik at omtrent 70&nbsp;cm per nivå er tilstrekkelig.

### Rekkevidde
I følge *Human Dimension and Interior Space* (1979) bør garderobestenger plasseres rett over øyehøyde for den korteste brukeren. Figuren *Closet and storage facilities* (s. 310) og den tilhørende tabellen foreslår en høyde på omtrent 163–173&nbsp;cm for menn, og 152–178&nbsp;cm for kvinner, som representerer henholdsvis 5- og 95-persentil. Disse anbefalingene er sannsynligvis basert på gjennomsnittshøyder i USA på slutten av 1970-tallet samt subjektive vurderinger av forfatterne, og oppdaterte tall kan variere med gjennomsnittlig menneskelig høyde i ulike land. På denne måten kan det utformes anbefalinger som passer for 95 % av befolkningen.

### Justerbarhet
Noen justerbare garderober gjør det mulig å justere høyden etterhvert som barn vokser eller når hjemmet skifter eier. De gjør det også mulig å omkonfigurere garderoben til forskjellige typer klær.

## Referanser


## Se også

* Garderobe, oppbevaringsted for klær
* Garderobe (bekledning), beholdning av klær, ofte tilhørende en person eller institusjon
* Kleshenger, anordning for å henge opp klær, utformet etter menneskeskuldre
* Kott, et lukket rom med en dør
* Skap, et stående skap som brukes til oppbevaring av klær
* Stumtjener, klesstativ til å henge og oppbevare klesplagg